เจ้าหญิงไอรีนแห่งกรีซและเดนมาร์ก

เจ้าหญิงไอรีนแห่งกรีซและเดนมาร์ก (; 11 พฤษภาคม พ.ศ. 2485 – 15 มกราคม พ.ศ. 2569) พระราชธิดาพระองค์เล็กในสมเด็จพระเจ้าปัฟโลสกับสมเด็จพระราชินีฟรีแดรีกีแห่งกรีซ เป็นพระกนิษฐภคินีในสมเด็จพระราชินีโซเฟียแห่งสเปน และสมเด็จพระราชาธิบดีคอนสแตนตินที่ 2 แห่งกรีซ

 พระประวัติ 
เจ้าหญิงไอรีนประสูติ ณ เคปทาวน์ สหภาพแอฟริกาใต้ เป็นพระราชธิดาพระองค์เล็กในสมเด็จพระเจ้าปัฟโลสแห่งกรีซ กับสมเด็จพระราชินีฟรีแดรีกีแห่งกรีซ มีพระบรมเชษฐาธิราชและพระเชษฐภคินี 2 พระองค์คือ สมเด็จพระราชินีโซเฟียแห่งสเปน และสมเด็จพระราชาธิบดีคอนสแตนตินที่ 2 แห่งกรีซ

พระองค์ทรงเป็นลูกศิษย์ของกีนา บักเกอร์ นักเปียโนชื่อดัง และเมื่อ พ.ศ. 2505 พระองค์ทรงเป็นเพื่อนเจ้าสาวในงานสมรสของพระเชษฐภคินีคือสมเด็จพระราชินีโซเฟียแห่งสเปนกับสมเด็จพระราชาธิบดีฆวน การ์โลสที่ 1 แห่งสเปน ทั้งนี้ในด้านชีวิตส่วนพระองค์ ทรงเคยคบหากับเจ้าชายมีแชล เคานต์แห่งเอเวรอ และเจ้าชายคริสทีอันแห่งเชาม์บวร์ค-ลิพเพอ แต่ไม่ได้เสกสมรสกัน

 การยกเลิกระบอบกษัตริย์แห่งกรีซ 
ภายหลังการถูกยึดพระราชทรัพย์และราชบัลลังก์ของสมเด็จพระราชาธิบดีคอนสแตนตินที่ 2 แห่งกรีซ พระบรมเชษฐาธิราช เจ้าหญิงไอรีนเคยตามเสด็จสมเด็จพระราชาธิบดีคอนสแตนตินที่ 2 ไปประทับ ณ ประเทศอินเดีย และภายหลังการสวรรคตของพระราชมาดา พระองค์ก็ได้เสด็จไปประทับ ณ พระตำหนักในกรุงมาดริด ซึ่งพระเชษฐภคินีได้พระราชทานให้ประทับเป็นการส่วนพระองค์ โดยมีข้าราชบริพารถวายการรับใช้ 20 คน และทหารรักษาพระองค์ 30 คน ทหารรอบพระตำหนักอีก 20 คน
 สุขภาพและการสิ้นพระชนม์ 
ปี พ.ศ. 2545 ทรงเอาชนะมะเร็งพระถัน หลังจากทรงรับการรักษาด้วยเคมีบำบัด ในเดือนพฤศจิกายน พ.ศ. 2566 มีการเปิดเผยต่อสาธารณะว่าพระองค์ทรงมีภาวะบกพร่องทางพระสติ ทรงปรากฏพระองค์ต่อสาธารณะเป็นครั้งสุดท้ายในพิธีเสกสมรสของเจ้าชายนิโคลาส ในเดือนกุมภาพันธ์ พ.ศ. 2567 ที่เอเธนส์ ในช่วงฤดูร้อนของปีนั้นพระอาการประชวรได้ทรุดหนักลง จึงทรงถอนตัวจากพระกรณียกิจที่ทรงเคยร่วมกับพระเชษฐภคินี ซึ่งพระนางทรงปรับตารางพระราชกรณียกิจให้เข้ากับพระอาการของเจ้าหญิงไอรีน

เมื่อวันที่ 13 มกราคม พ.ศ. 2569 มีการประกาศว่าพระอาการได้ทรุดหนักลง และสมเด็จพระราชินีโซเฟียทรงยกเลิกหมายพระราชกรณียกิจเพื่ออยู่เคียงข้างเจ้าหญิงไอรีน กระทั่งสิ้นพระชนม์ที่พระราชวังซาร์ซูเอลาในกรุงมาดริด ประเทศสเปน เมื่อวันที่ 15 มกราคม พ.ศ. 2569 เวลา 11:40 นาที เมื่อพระชนมายุ 83 พรรษา

หลังจากพิธีเป็นการส่วนพระองค์ที่พระราชวังซาร์ซูเอลา พระศพถูกประดิษฐานไว้ที่มหาวิหารเซนต์แอนดรูว์และเซนต์เดเมตริอุสในมาดริดในวันที่ 17 มกราคม พ.ศ. 2569 วันรุ่งขึ้น พระศพจะถูกอัญเชิญประทับเครื่องบินไปยังเอเธนส์ และในวันที่ 19 มกราคม พ.ศ. 2569 เจ้าพนักงานประดิษฐานพระศพที่โบสถ์เซนต์เอลูเธอริอุสก่อนพิธีพระศพที่มหาวิหารเมโทรโพลิแทนแห่งเอเธนส์ เมื่อเสร็จสิ้นพิธี พระศพจะถูกประดิษฐานอยู่ร่วมกับพระบิดาและพระมารดาและพระเชษฐาที่สุสานหลวง พระราชวังตาทอย ประเทศกรีซ

 องค์กรในพระอุปถัมภ์ 
แม้กรีซจะยกเลิกระบอบกษัตริย์แล้ว เจ้าหญิงไอรีนและพระราชวงศ์ยังสามารถใช้พระอิสริยยศได้ตลอดพระชนม์ชีพ โดยพระองค์ทรงเป็นองค์ประธาน องค์กรความดีในเจ้าหญิงแห่งกรีซ ซึ่งมีสมาชิกทั่วประเทศกว่า 5 แสนคน ทั้งนี้พระองค์ยังคงปฏิบัติพระกรณียากิจอีกหลาย ๆ ด้านเช่น โครงการตามพระดำริเรื่อง การอยู่อาศัยของคนจน เป็นต้น 

พระนามไอรีนของพระองค์ ยังไปใช้ตั้งชื่อพระธิดาใน อินฟันตากริสตีนา เฟเดรีกาแห่งสเปน พระภาคิไนยของพระองค์ และพระองค์ยังเป็นพระมารดาทูลหัวใน ไซเมียน ฮาสซัน มูนอส พระโอรสเพียงคนเดียวในเจ้าหญิงคาลินาแห่งบัลแกเรีย ดัชเชสแห่งแซกโซนี

 พระอิสริยยศ 
 11 พฤษภาคม พ.ศ. 2485 – 15 มกราคม พ.ศ. 2569: เจ้าหญิงไอรีนแห่งกรีซและเดนมาร์ก (Her Royal Highness Princess Irene of Greece and Denmark)

 เครื่องราชอิสริยาภรณ์ 

 : Dame Grand Cross of the Order of Saints Olga and SophiaFlickr, Photo of Princess Irene and Princess Sofia, Queen of Spain
 : Dame Grand Cross of the Order of the RedeemerRoyalty
: Dame Grand Cross of the Order of Chula Chom KlaoRoyal State Visits

 อ้างอิง 

หมวดหมู่:ราชวงศ์กลึคส์บวร์ค
หมวดหมู่:เจ้าหญิงกรีก
หมวดหมู่:บุคคลจากเคปทาวน์
หมวดหมู่:เจ้าหญิงเดนมาร์ก
หมวดหมู่:ผู้ได้รับเครื่องราชอิสริยาภรณ์ ป.จ. (ฝ่ายใน)